  Туспуктэм: Ижкар администрацилэн пресс-службаез Наталия Сильвестрова Ижкарысь 16 номеро школаын выль стадион лэсьто. Ужъёс чаклам радлыкъя мыно, лэсьтӥськонэз коньывуоно пумозь йылпумъяны кулэ. Со сярысь кар администрацилэн пресс-службазы ивортӥз. «Кык ар ортчыса, школалы 50 ар тырмоз. Со дыр ӵоже стадион уродмиз, спортэн вырыны кышкыт луиз. Писпу выжыос вань бызьылон сюресъёсты арам каризы, нош тол бере футболэн шудон бусы бадӟым пукись вулы пӧрмиз » Жанна Таранникова, Ижкарысь 16 номеро школалэн директорез Стадионын искуственной шобыретэн футбол бусы, волейбол но баскетбол шудон площадкаос, резинаен шобыртэм бызьылон сюресъёс лэсьтозы. Нимысьтыз интые тренажёръёс пуктозы, бордазы QR-кодъёс бырттозы, соосъя тодыны луоз, кудӥныз кыӵе упражнениез быдэстыны луэ. Озьы ик гозы парк лэсьтозы. Стадионын Wi-Fi герӟет ужалоз. Али зор вуэз нуон сӧзнэтэз радъяло, футбол шудон бусылэсь инъетсэ, бызьылон сюресъёсты лэсьтон мынэ. Ужъёсты «Бизнес-спринт (Я выбираю спорт)» федерал ӵектос улсын быдэсто.  2022-тӥ арын федерал ӵектосъя стадионэ тӥрлыкъёс басьтӥзы. 16 номеро школалэн стадионэз Удмуртиын дасэтӥез луиз, кудзэ берпуметӥ кӧня ке ар ӵоже вылдӥзы. 1-тӥ куарусёнэ Ижкарысь 5 номеро школаын стадион усьтӥзы. Ар пумозь 51 номеро школаын модульной спорт залэз быдэстозы. 2024-тӥ арын 76 но 64 номеро школаыосын стадионъёс лэсьтозы. Тодэ вайытом, Ижкарысь Ленин ёросын «Локомотив» стадионын физкультурая но тазалыкез юнматонъя огъет пукто. Тегъёс: Спорт стадион школаос лэсьтӥськон Ижкар Удмуртия  